Ellen Evangelistic Singers (kifupi: ELLES; kwa Kiswahili: Waimbaji wa Kiinjilisti wa Ellen) ni kwaya ya kanisa la Wasabato inayolenga kutoa huduma kwa jamii na kueneza Injili ndani na nje ya Tanzania. Ellen Evangelistic Singers ni kikundi cha familia ya Malangwa Buziku Ng’wengonogaga na Ellen Minza Kalabaga (marehemu wote), ambayo ilikuwa familia ya wakulima na wafugaji. Familia hii asili yao ni Bariadi, mkoa wa Simiyu, katika Mtaa wa Kanadi. Wengi wa wanafamilia wamezaliwa na kukulia Simiyu, japokuwa hawakuzaliwa katika imani ya Kiadventista. Imani ya Kiadventista waliipokea wakiwa katika umri mkubwa, ukiachilia mbali wajukuu na vitukuu vya familia hii. Mama yao (yaani, Ellen Minza) alibatizwa miaka ya 1990 na wakati anabatizwa alichagua jina jipya la ubatizo la Ellen, jina la mwinjilisti na nabii mashuhuri Ellen G. White. Hii ni kutokana na ukweli kwamba alipenda sana matendo ya kiinjilisti ya mama huyu. Kwa kifupi jina la Ellen katika kikundi hiki, ni jina la mama mzazi wa familia hii na ambalo pia lina uhusiano sana na jina la nabii na mwinjilisti Ellen G. White. Kwa hiyo, Huduma ya Uinjilisti ya Ellen inaweza kuhusishwa na watu hao wawili bila shaka yoyote.